Superrugby: Lions lag alte lekkerRoss Cronjé se uitstekende dekverdediging kon hierdie drie van die Bullsvleuel Johnny Kotze nie verhoed nie. (Foto: GB Jordaan) Die Lions het verlede week besluit om laer te trek en byna geen media-onderhoude toe te staan nie. Aikôna, is daar gesê, dis nie hoe dit gedoen moet word om die wedstryd te bemark nie. Maar dit het die aandag van die spelers afgetrek, hulle uit die kollig gehou en die span, wat reeds Dinsdag aangekondig is, kon voortgaan om te beplan en ŉ strik vir die Bulls te stel. Die Lions het die Bulls voos gemaal en gedryf en die Bulls het nie antwoorde daarop gehad nie. Trouens, die twee geelkaarte wat die Bulls se Nic de Jager en Conraad van Vuuren feitlik gelyk gekry het, was ŉ direkte gevolg van jonger en onervare spelers wat nie die tsoenami kon stuit nie. Watter lesse is daar vir die Bulls te leer? Dis uiters verblydend dat Mitchell ŉ ommekeer in hul denk- en spelpatroon tuisgebring het. Dis verblydend om te sien hoe die vaardighede van byna al die spelers verbeter het, maar sukses gaan nie oornag gebeur nie. Rome is nie in ŉ dag gebou nie, is ons mos van ons laerskooldae af geleer. Die Lions, onder Mitchell, het in 2011 die Curriebekerreeks gewen toe hulle met ŉ vernuwende patroon die Bokbelaaide Sharks met 42-16 in die eindstryd opgefrommel het. Maar dit het byna vyf jaar geneem om die patroon behoorlik in Superrugby gevestig te kry. Onthou gerus dat die Lions in 2013 in die Superkoue gegooi is en die Southern Kings in hul plek ingeskuif is. Die Lions het in 2014 deurgeskraap om weer Superrugby te speel en toe kon die afrigter, Johan Ackermann, voortgaan met sy avontuurlike spelpatroon. ♦ En die Sharks en Stormers? Dit gaan ŉ lang seisoen vir die Sharks wees nadat hulle op Kingspark met 24-elk teen die Waratahs gelykop gespeel het. Baie kenners het die Sharks die regmerkie as Suid-Afrika se voorste span gegee, maar hulle sal gou die doelpale moet verskuif en hul vaardighede en wedstrydplan opskerp. Kyk maar hoe vinnig sal Kingspark se paviljoene leegloop as dit nie gebeur nie. Die Stormers, wat gesukkel het om die Jaguares op Nuweland te klop, is Saterdag met 45-28 deur die Crusaders in Christchurch gestuit. Nou is Pieter-Steph du Toit ook beseer en daar sal diep en indringend na die probleme gekyk moet word. Ek sien darem die WP-president, Thelo Wakefield, is saam met die span in Nieu-Seeland. Dis nóú die tyd om op te tree. ♦ Die Jaguares, wat die vyfde span in die Suid-Afrikaanse groep in die Superreeks is, wys dié seisoen met nuwe afrigter en al geen teken van vooruitgang nie. Hulle is Saterdagaand met 34-9 (vyf drieë teen geen) in Buenos Aires deur die Hurricanes afgeransel wat ná twee lang vlugte – van Nieu-Seeland na Loftus en toe na Buenos Aires – maklik gewen het.